南港島綫

係港鐵嘅鐵路綫之一。呢條綫係一個中型鐵路系統，連接香港島北岸同南區，以解決南區嘅交通擠塞問題。香港行政長官曾蔭權響2007年施政報告應承過會起。南港島線東段響2011年開始起，本嚟話2015年通車，最後東段喺2016年12月28號通車，但係西段就暫時未有興建時間表。

史

早期構思
1989年香港政府運輸科發表《第二次整體運輸研究》報告，就話想拉地鐵入南區，1993年發表嘅鐵路發展諮詢文件同1999年發表嘅鐵路發展研究都有提過，不過都係得個講字。

研究點起
2002年，香港政府搵地鐵公司研究南港島綫點起，初頭提議由香港大學經鴨脷洲接駁去灣仔，唔經香港仔。2004年地鐵公司將南港島綫拆開兩邊，東段由鴨脷洲接駁去金鐘，西段就同西港島綫合併，由黃竹坑接駁去西營盤。2005年地鐵公司再改方案，西港島綫用延長港島綫方式去起，南港島綫西段接駁去香港大學，不過嗰時政府一路未拍板起唔起。

到兩年之後，行政長官曾蔭權響2007年10月施政報告應承起南港島綫，同年12月行政會議批准起東段。之後曾經研究加唔加跑馬地站，最後港鐵公司同香港馬會傾唔掂數，2009年落實唔加。

開工同通車
2011年5月，行政會議再批准交前黃竹坑邨地皮畀港鐵發展，資助起南港島綫，同時南港島綫亦正式開工。

2012年4月，港鐵公佈南港島綫詳情，預計2015年完工，不過因為金鐘站工程有阻滯，2014年6月改口話2016年底前完工。

運輸及房屋局局長張炳良響2015年尾去海洋公園站視察嗰陣提過，嗰陣嘅工程已經完成咗九成，預計可以喺2016年尾通車。2016年11月，時任港鐵主席馬時亨確認可以喺同年12月中下旬通車。2016年12月5號，港鐵確認南港島綫通車日期。2016年12月28號，南港島綫通車，頭班車響清晨5:55由海怡半島站開出。

車站、接駁路線一覽

港鐵路綫